Staatsrede: “Zuma het te veel gejok” – EFFPresident Jacob Zuma tydens die staatsrede van 2014. Foto: GCIS Die EFF het Vrydag gesê president Jacob Zuma se staatsrede was “vol leuens” en hy het aanspraak gemaak op “maklike oorwinnings”. “Daar was geen duidelikheid of Zuma die suksesse van 1994 aangehaal het of vandat hy in 2009 as president verkies is nie,” het Mbuyiseni Ndlozi, woordvoerder van die Ekonomiese Vryheidsvegters (EFF), in ŉ verklaring gesê. “Dit is belangrik om dit uit te lig, want daar is soveel teenstrydighede en leuens deur weglating in die 2014-staatsrede.” Ndlozi sê die regering ná 1994 het misluk om werkloosheid onder 20% te laat daal. “Daar is geen volhoubare poste wat die ANC kan beweer hulle het geskep nie, aangesien die poste wat sedert 1994 geskep is, in die privaat- en publieke sektor plaasgevind het en boonop het die bevolking intussen gegroei.” Hy sê Zuma beweer die regering bestry korrupsie, maar het versuim om die korrupsie en onbekwaamheid, wat die oprigting van Zuma se huis in Nkandla insluit, te erken. “Zuma beweer hy veroordeel geweld tydens betogings, maar sy eie politieke party het petrolbomme en bakstene na die DA-betogers gegooi.” Ndlozi sê Zuma se staatsrede is, soos alle vorige staatsredes, deurspek met leuens en maak aanspraak op maklike oorwinnings. -SAPA